Leif Lahn Jensen (S), 2010-11-30:
Med L 71 fremsætter beskæftigelsesministeren forslag om en omlægning af refusionssystemet på beskæftigelsesområdet og indførelse af et driftsloft for aktivering.
Jeg synes, vi skal prøve at tage forslaget om et nyt refusionssystem først.
Med de nye regler favoriserer man virksomhedsrettet aktivering, altså job med løntilskud og virksomhedspraktik, da der er en statsrefusion på 50 pct. på disse ordninger.
Hvis de arbejdsløse derimod kommer på kursus eller 6 ugers selvvalgt uddannelse, dækker staten kun 30 pct.
Det er altså det samme beløb, som hvis den arbejdsløse var på passiv forsørgelse, altså bare går derhjemme.
Konsekvensen af det her nye system bliver, at kommunen vil sende så mange borgere som overhovedet muligt i virksomhedsrettet aktivering – ikke fordi det nødvendigvis er bedst for den enkelte arbejdsløse, men netop fordi det er billigst.
Det system vil favorisere de ressourcestærke, mens jeg er overbevist om, at mange af de svage vil blive ladt i stikken.
Ministeren svigter her de arbejdsløse, der er for dårlige til at komme ud på en virksomhed, og som kan drage nytte af opkvalificeringskurser og uddannelse.
De står nu tilbage med øget risiko for langtidsledighed og udstødelse fra arbejdsmarkedet.
Vi kan tage SOSU-assistenten, der er sygemeldt på grund af langvarig stress.
Hun vil ikke længere blive tilbudt et forløb, som vil hjælpe hende til at komme videre og blive klar til arbejdsmarkedet, fordi hun måske ikke lige kan gå ind på arbejdsmarked.
Hvad med en person med psykiske problemer, som kræver et særligt tilrettelagt forløb?
Han vil have det meget svært for ikke at sige umuligt med at skulle komme ud i virksomhedspraktik, mens ham, som har det godt, ham, som er stærk og ikke fejler noget, men har mistet sit job på grund af nedgangstider i firmaet, kommer i gang med det samme, for det vil der nemlig være penge i for kommunen.
I jagten på den høje refusion vil kommunen med det nye refusionssystem plage livet af virksomhederne for at falbyde arbejdsløse til løntilskudsjob eller praktik.
Det vil øge misbruget på løntilskudsordningen, og vi vil se medarbejdere simpelt hen blive fyret i porten for derefter at blive ansat i bagdøren med løntilskud.
Langt flere arbejdsløse vil blive sendt i virksomhedspraktik som gratis arbejdskraft, hvilket vil lægge et massivt pres på de ordinære ansatte.
Det, jeg siger her, er slet ikke et angreb på kommunerne, men det er et angreb på regeringens hårde økonomiske linje over for kommunerne samt et angreb på en aktivering, som ud fra disse synspunkter, som jeg kommer med, vil ramme fuldstændig skævt.
Jeg læste i JydskeVestkysten i dag, at Esbjerg Kommune skal spare 37,6 mio. kr., det vil koste 65 medarbejdere, der altså så skal fyres – 65 medarbejdere i Esbjerg.
Er det regeringens forslag til vækst?
Det vil jeg godt spørge om.
Det vil helt enkelt medføre betydelig færre penge og derfor selvfølgelig også lavere kvalitet i aktiveringen af de arbejdsløse.
Tilbuddene til den enkelte vil blive begrænset, og der vil blive mindre plads til individuelle hensyn.
Ser man på forslaget i sammenhæng med L 69, hvor der indføres et prisloft på seks ugers selvvalgt uddannelse, vil man se, at det samlede billede er, at uddannelse og opkvalificering i aktiveringssystemet simpelt hen skæres ned til sokkeholderne.
Det er den helt forkerte vej at gå, når vi ved, at Danmark om kort tid kommer til at mangle kvalificeret arbejdskraft.
Derfor behøver jeg vel ikke at nævne, at Socialdemokratiet stemmer imod forslaget.